Sagunt rep la Medalla de Plata pel treball realitzat en el programa de Treballs en Benefici de la Comunitat
25 de setembre 2019

![Imagen 1](/media/nl1nivbm/27_maq_medalla-plata-servicios-sociales-6.jpg)![Imagen 2](/media/zunnk44l/27_maq_medalla-plata-servicios-sociales-1.jpg)

![](/media/mj5gzmfc/27_c_medalla-plata-servicios-sociales-3.jpg)  
_En primer pla, el Delegat del Govern a la Comunitat Valenciana, Juan Carlos Fulgencio (esquerra), i el regidor de Serveis Socials de l'Ajuntament de Sagunt, Alejandro Sotoca (dreta)_  
  

El departament de Serveis Socials de l'Ajuntament de Sagunt ha rebut la Medalla de Plata per la tasca realitzada durant 10 anys dins del programa de Treballs en Benefici de la Comunitat per a persones que han sigut sentenciades amb este tipus de penes. Este programa es desenvolupa a l'emparament d'un conveni signat per l'Ajuntament i la Secretaria d'Estat d'Institucions Penitenciàries del Ministeri de l'Interior.

  

L'acte ha tingut lloc en la seu de la subdelegació del Govern a la Comunitat Valenciana a València al qual ha assistit el regidor de Serveis Socials de l'Ajuntament de Sagunt, Alejandro Sotoca. El Delegat del Govern a la Comunitat Valenciana, Juan Carlos Fulgencio, ha sigut l'encarregat de lliurar esta medalla al regidor. A l'acte també han assistir la cap del departament de Serveis Socials de l'Ajuntament de Sagunt i la funcionària encarregada del programa durant estos 10 anys.

  

Sotoca ha ressaltat el treball dels tècnics de l'àrea de Serveis Socials perquè sense la seua labor en este programa “**no hauria sigut possible aconseguir tan alta distinció**”. El delegat ha manifestat que des del departament “**ens hem compromés a continuar contribuint amb les institucions penitenciàries i amb esta labor d'integració i en breu signarem un conveni amb millores ja que ha sigut una experiència molt positiva**”.

  

Estes medalles es concedixen a entitats tant públiques com del tercer sector per diferents treballs d'inserció i integració de persones que han comés delictes.

  

El programa de Treballs en Benefici de la Comunitat que desenvolupa l'Ajuntament de Sagunt consistix en la inserció en la societat de les persones que han sigut condemnades a través de realitzar accions de caràcter social en diferents àmbits. Cap d'estes accions ocupa un lloc de treball ni lleva competències als existents, sinó que són accions equiparables al voluntariat social, segons informen des del departament. A més ressalten que sempre es destinen a les tasques els perfils més adequats.

  

Durant el 2018 han sigut un total de 100 les persones del municipi que han participat en este programa. Aproximadament el 5% del total són dones i el 80% són persones de nacionalitat espanyola. El 40% dels delictes estan relacionats amb la seguretat viària ja siga per circular sense posseir el permís de conduir o per superar el límit d'alcohol permés; un altre 40% és per violència masclista, i el 20% restant és per robatoris, violència en l'àmbit familiar o delictes contra la salut pública, entre d’altres.

  

Estes activitats les realitzen en la SAG, en el poliesportiu municipal o en el propi departament de Serveis Socials on acompanyen en intervencions amb síndromes de Diògenes o a persones que no tenen suficient capacitat per a anar a determinats llocs; en el poliesportiu realitzen accions de suport a manteniment; en la SAG de neteja d'aquelles zones on el servici no té competències per a netejar, així com, per exemple ajuden en activitats com el sopar de germanor de persones majors i realitzen accions de suport en Educació Viària.

​  

![](/media/ucsjasdv/27_c_medalla-plata-servicios-sociales-5.jpg)  
_Foto de família de tots els reconeguts amb esta alta distinció_​​  

*   [](http://www.facebook.com/sharer.php?u=https://aytosagunto.es/va/actualitat/sagunt-rep-la-medalla-de-plata-pel-treball-realitzat-en-el-programa-de-treballs-en-benefici-de-la-comunitat/ "Facebook")
*   [](http://twitter.com/share?url=https://aytosagunto.es/va/actualitat/sagunt-rep-la-medalla-de-plata-pel-treball-realitzat-en-el-programa-de-treballs-en-benefici-de-la-comunitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-rep-la-medalla-de-plata-pel-treball-realitzat-en-el-programa-de-treballs-en-benefici-de-la-comunitat/ "Linked In")
*   [](mailto:?body=https://aytosagunto.es/va/actualitat/sagunt-rep-la-medalla-de-plata-pel-treball-realitzat-en-el-programa-de-treballs-en-benefici-de-la-comunitat/)